Marné Pedro, Author at LitNet
Marné Pedro is 'n hoërskoolonderwyseres met 'n passie daarvoor om deur middel van opvoedkundige navorsing by te dra tot die modernisering van die klaskamer vir die 21ste eeu. In 2019 verwerf sy haar magistergraad in Kurrikulumstudie (cum laude) aan die Universiteit Stellenbosch met haar ondersoek getiteld "Onderwyserperspektiewe aangaande vervlegte leer as onderrig- en leerbenadering vir taalonderrig aan die 21ste-eeuse leerder". Sy onderrig ook deeltyds Afrikaans (Opvoedkunde) aan die Universiteit Stellenbosch en word genooi om werkswinkels oor 21ste-eeuse onderrig en leer by Afrikaanssimposiums soos LOK aan te bied.
Buiten haar belangstelling in praktykgerigte navorsing, wy sy haar aandag aan die kweek van 'n liefde vir skryf by skoliere deur aan die stuur van haar skooltydskrif se redaksiespan te wees. Sy skryf ook graag skoolproduksies en ontwikkel hierdie vaardighede by leerders deur skrywerswerkswinkels aan te bied. Marné dien ook op haar skool se vervlegteleerkomitee, met die verantwoordelikheid om tegnologie-integrasie op sinvolle wyses met die taalkurrikulum te verbind. Sy voltooi in 2017 'n kursus in vervlegte leer aan die Universiteit Stellenbosch. Sy word ook genooi om as gasdosent 'n lesing oor die praktiese implementering van tegnologie binne die taalonderrigruimte vir Honneursstudente aan te bied.
Haar kwalifikasies sluit 'n BA Taal en Kultuur (2012), Nagraadse Onderwyssertifikaat (2013), BEd Honneurs in Taalonderrig (2017) en MEd in Kurrikulumstudie (2019) in. Sy hoop om haar nagraadse studies voort te sit terwyl sy praktiese ervaring in die klaskamer opdoen en sodoende die landskap van Suid-Afrikaanse opvoedkundige navorsing met die realiteite van die alledaagse klaskamer te kan integreer.